Salina Saibi

Salina binti Saibi (lahir 10 Januari 1982) merupakan seorang pelakon dan model wanita Malaysia. Beliau terkenal dengan peranannya dalam drama-drama kepolisan seperti CID 3278 (2006–2007) dan Gerak Khas (2007–2021). Sejak memulakan kerjaya lakonan pada 2001, akhirnya pada 2009 beliau memenangi Pelakon Pembantu Wanita Terbaik (FFM22) menerusi watak lakonannya sebagai Amy (bohsia mangsa sumbang mahram) dalam filem Bohsia: Jangan Pilih Jalan Hitam arahan Syamsul Yusof.

Kehidupan awal
Beliau dilahirkan pada 10 Januari 1982 di Kuala Lumpur dan merupakan anak kedua daripada lima beradik. Salina berkelulusan Sijil Pelajaran Malaysia (SPM).

Kerjaya
Sebelum berkecimpung dalam bidang lakonan, Salina Saibi terlebih dahulu memulakan kerjaya awalnya sebagai penyanyi, meskipun kurang jelas sama ada beliau pernah merakamkan album atau sebaliknya. Di awal penglibatannya dalam bidang lakonan, Salina telah berlakon sebanyak berpuluh drama dan telefilem di beberapa stesen TV termasuk RTM, TV3, TV9 dan Astro. 

Sebagai seorang pelakon yang berdisplin, komited, fokus, sangat lasak dan boleh melakonkan apa sahaja watak yang diberi, boleh dikatakan Salina ialah seorang pelakon yang serba boleh. Beliau mula dikenali umum menerusi watak Inspektor Rita dalam siri drama penyiasatan CID 3278 yang turut dibintangi oleh Faizal Yusof, Along Eyzendy, Kamal Affandi Hashim, Azman Nor dan lain-lain.

Pada tahun 2007, Salina dipelawa oleh orang kuat Skop Productions, Yusof Haslam bagi membintangi siri drama kepolisan Gerak Khas yang mana beliau menjayakan peranan pembantu dalam beberapa episod termasuk "Misteri Elisa" dari musim kelapan siri ini, setahun kemudian, beliau dibawa menjayakan watak utama sebagai Inspektor Salina. Sejak itu, beliau banyak berkhidmat di Skop Productions.

Salina menjadi bintang utama bersama Nabila Huda dalam filem drama aksi sosial 2009, Bohsia: Jangan Pilih Jalan Hitam arahan Syamsul Yusof; beliau memegang watak sebagai Amy, seorang gadis bohsia yang mengamalkan gaya hidup bebas, ia turut dibintangi oleh Shaheizy Sam, Johan Raja Lawak, Aaron Aziz dan Diana Danielle. Persembahannya dalam filem ini melayakkan Salina memenangi Pelakon Pembantu Wanita Terbaik di Festival Filem Malaysia ke-21.

Salina muncul dalam dua filem yang ditayangkan serentak pada 2011, iaitu filem seram Khurafat: Perjanjian Syaitan di mana wataknya sebagai Zura, rakan karib Anna lakonan Sabrina Ali dan komedi romantik Aku Bukan Tomboy, Salina memegang watak Sam, seorang gadis pengkid yang mempunyai perasaan terhadap Farisha lakonan Scha Al-Yahya. Filem ini memerlukan beliau memakai bengkung.

Beliau membintangi telefilem Asmara Beijing arahan Datuk Yusof Haslam, bersama Syamsul Yusof dan Norman Hakim, telefilem yang disiarkan di Astro Citra mengisahkan tentang Dira yang membawa dirinya ke Beijing, China selepas merajuk dengan cintanya kepada Rizal, telefilem ini menjalani penggambaran di Beijing dan selebihnya dilakukan di Kuala Lumpur. Beliau kembali menjayakan peranan Amy dalam filem Jalan Kembali: Bohsia 2 yang ditayangkan pada 7 Jun 2012.

Dari 2014 sehingga 2021, tawaran berlakon dalam drama dan telefilem terbitan produksi lain ditolak oleh Salina semata-mata kerana sayangkan Gerak Khas. Dalam temuramah bersama Sinar Harian, Salina mengatakan menjadi sebahagian daripada Gerak Khas membuatkan beliau berasa lebih selesa dan enggan menerima sebarang tawaran berlakon kerana tidak mahu mementingkan diri sendiri sambil menambah tidak berhasrat untuk berubah fikiran. Beliau kemudian mengatakan dalam satu temuramah bersama Harian Metro bahawa beliau ingin bermula dan berakhir dengan Gerak Khas.

Selepas Gerak Khas berakhir, beliau membintangi drama Perisik Cinta Tak Diundang di TV3, memegang watak sebagai Hanim. Ia menjadi drama pertamanya terbitan produksi lain dalam tempoh 8 tahun sejak Duri Di Hati (2013). Salina memegang watak sebagai Huda dalam filem Penunggang Agama dan kesinambungannya arahan Syafiq Yusof. Beliau kembali menjayakan watak ASP Salina lakonannya dalam Gerak Khas Undercover yang bersiaran di TV3, seterusnya memegang watak Saka Ratu Lempeng dalam Jangan Ganggu Jodohku di Astro Ria.

Kehidupan peribadi
Salina telah berkahwin pada Ogos 2007 bersama Azmir Osman dan dikurniakan 2 anak perempuan bernama Farah Syakira (lahir 2009) dan Farah Aqeela (lahir 2015). Beliau merupakan seorang yang mementingkan aspek kesihatan.

Pada 25 Mac 2013, anak sulung beliau, Farah Syakira yang mesra dengan panggilan Kiera menjadi perhatian masyarakat apabila Farah menyelamatkan seorang kanak-kanak lelaki yang terjatuh dalam kolam renang di kediamannya satu kondominium di Cheras semasa acara parti barbeku di kawasan berdekatan. Salina berkata dalam temuramah bersama Harian Metro: "Kejadian itu berlaku terlalu pantas. Saya tidak sangka Kiera berani tarik tangan budak lelaki yang hampir lemas sehingga menyelamatkan nyawanya,"

Pada 9 Julai 2017, bapanya, Saibi Kuntom meninggal dunia akibat penyakit kanser hati. Salina juga aktif membuat dan meniaga biskut, terutama semasa bulan puasa Ramadan.

Filemografi

Filem

Drama

Telefilem

Televisyen

Iklan

Anugerah dan pencalonan

Rujukan

Pautan luar
 
 
 
 

Kelahiran 1982
 Pelakon wanita Malaysia
Orang hidup
Pelakon wanita Malaysia abad ke-21
Orang dari Kuala Lumpur
Orang Malaysia berketurunan Melayu
Muslim Malaysia
Pelakon televisyen Malaysia
Pelakon filem Malaysia
Peragawati Malaysia